सिलवेस्टर मामले में 4 पुलिसकर्मी गिरफ्तार  
सोहराबुद्दीन केस के गवाह सिलवेस्टर के फरार होने के मामले में गुजरात के चार पुलिसकर्मियों को गिरफ्तार किया गया है। सिलवेस्टर को कल ही पकड़ लिया गया था।
गुजरात पुलिस ने सोहराबुद्दीन केस के गवाह सिलवेस्टर के फरार होने के मामले में अपनी गलती मान ली है। गुजरात पुलिस के डीजीपी ने एक प्रेस कॉन्फ्रेंस में बताया कि इस मामले के चारों आरोपी पुलिसवालों को गिरफ्तार कर लिया गया है। गिरफ्तार पुलिसवालों में एक कमांडो, दो कांस्टेबल और एक सब−इंस्पेक्टर शामिल है।  डीजीपी ने बताया कि इन चारों के नशे में होने की वजह से सिलवेस्टर भागा था। यही चारों पुलिसवाले शनिवार दोपहर सिलवेस्टर को गवाही के लिए उदयपुर लेकर गए थे। सिलवेस्टर को देर रात राजस्थान पुलिस ने उदयपुर से फिर से गिरफ्तार कर लिया।  सिलवेस्टर 2004 के वडोदरा के पॉपुलर बिल्डर्स के दफ्तर पर फायरिंग के केस में भी आरोपी है। सिलवेस्टर ने पिछले साल सीबीआई को दिए बयान में कहा था कि सोहराबुद्दीन ने उसे बताया था कि पॉपुलर बिल्डर्स के ऑफिस पर फायरिंग आईपीएस अधिकारी अभय चुडास्मा के कहने पर कराई गई है।